**ΒΙΟΓΡΑΦΙΚΟ ΣΑΝ ΠΑΡΑΜΥΘΙ**

Ήταν ένα παιδί που δεν ήθελε να μεγαλώσει….

Ήταν ένα παιδί που δεν ήθελε να μεγαλώσει. Ζούσε κρυμμένο, με ώμους ματωμένους από τα ξένα βάρη που υιοθετούσε, καραδοκώντας πτήσεις γέλιου, χαράς και δημιουργίας.

 Στιγμές πέταγε στα σύννεφα, ψυχή και σώματι, μα πάντα σκυμμένο, γδαρμένο από νύχια γερακιών. Παρέμενε όμως ένα παιδί που δεν ήθελε να μεγαλώσει… Συνέχιζε να σκαρφίζεται σκανταλιές παιδαριώδεις, έβγαζε ευθαρσώς τη γλώσσα στην ενήλικη ζωή, δουλεύοντας πια. Κι ας καμπούριαζε όλο και πιο πολύ από τα αφημένα σακιά της ανευθυνότητας άλλων.

 Μέχρι που συνάντησε τα πολλά πρόσωπα του εαυτού του. Πολλοί οι ρόλοι άγκυρες στην πλάτη του, το καθήλωναν πάντα στα παρασκήνια. Ποτέ στη σκηνή. Κάποιες τις κουβάλαγε οικειοθελώς. Λίγες όμως. Οι άλλες ξεριζώθηκαν αργά και επίπονα, αφήνοντας μαύρες δερματοστιξίες στην ψυχή του.

 Διάττοντες αστέρες φώτιζαν την κρυψώνα του. Κάποιοι άφηναν για καιρό τον απόηχο της λάμψης τους. Κάποιοι άλλοι χάθηκαν μαζί με τα όνειρα του.

Μέχρι που συνάντησε το θαυματάκι του. Με κόπο και άνισο αγώνα. Ένα τόσο δα πατουσάκι και άνοιγε λεωφόρους αγάπης για το σύμπαν όλο. Πέρασε στο προσκήνιο του εαυτού του. Και απολάμβανε τα απανταχού θαύματα, υψώνοντας το κεφάλι στο φως.

 Ώσπου ένα κλικ στην τεχνολογία, έφερε ένα ουράνιο τόξο στα πόδια του. Ήθελε διακαώς να απολαύσει την πτήση. Και επιτέλους τεντώθηκε, γαντζώθηκε πάνω του και παραμένει πάντα ένα παιδί που δεν θέλει να μεγαλώσει.

 Όρθιο πια!

Ειρήνη Μελισσηνού